ข้าราชการเฮ! เบิกค่าทำฟันได้เพิ่ม มีผล 1 ต.ค.นี้
ข้าราชการเฮ! เบิกค่าทำฟันได้เพิ่ม มีผลบังคับใช้ตั้งแต่วันที่ 1 ต.ค.59
17 มิ.ย. 2559

นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางได้ปรับอัตราค่าบริการสาธารณสุข ของส่วนค่าบริการทางทันตกรรม ฟันเทียมถอดได้และอุปกรณ์ เพื่อให้การเบิกจ่ายค่ารักษาพยาบาลมีความเหมาะสมและสอดคล้องกับสภาวะ เศรษฐกิจในปัจจุบัน เนื่องมาจากการพัฒนาการทางด้านเทคโนโลยีทางการแพทย์ ถือเป็นการลดภาระค่าใช้จ่ายของผู้มีสิทธิและบุคคลในครอบครัว รวมถึงจะช่วยให้เข้าถึงการรับบริการทางทันตกรรมได้มากขึ้น โดยให้มีผลบังคับใช้ตั้งแต่วันที่ 1 ต.ค.59 เป็นต้นไป
ทั้งนี้กรมบัญชีกลางได้ประกาศกำหนด รายการ อัตรา และเงื่อนไขการเบิกจ่ายอัตราค่าบริการทางทันตกรรม ฟันเทียมถอดได้และอุปกรณ์ สำหรับสถานพยาบาลของทางราชการ ประกอบด้วย เพิ่มรายการค่าบริการ 11 รายการ เนื่องจากการเปลี่ยนแปลงเทคโนโลยีทางการแพทย์ที่จำเป็นต่อการรักษา และปรับเพิ่มอัตราค่าบริการ 46 รายการ เพื่อให้มีความสอดคล้องกับโครงสร้างต้นทุนของสถานพยาบาล และลดภาระค่าใช้จ่ายของผู้มีสิทธิและบุคคลในครอบครัว
สำหรับรายการและอัตราค่าบริการทางทันตกรรมใหม่ที่ให้เบิก เช่น ถอนฟันน้ำนมหรือฟันแท้ต่อซี่ จาก 170 บาท เป็น 200 บาท, ผ่าตัดฟันคุดหรือฟันฝัง โดยกรอกระดูกและฟันต่อซี่ละ 1,000 บาท จากเดิม 600 บาท, ผ่าตัดและอุดปลายราก ฟันหลังซี่ละ 1,480 บาท จากเดิม 860 บาท ,อุดฟันชั่วคราวซี่ละ 240 บาท จากเดิม 200 บาท, ขูดหินน้ำลายทั้งขากรรไกร บนหรือล่าง 140 บาท, เพดานเทียมพร้อมฟันปลอมบางส่วนถอดได้สำหรับผู้ใหญ่ชิ้นละ 6,210 บาท, เพดานเทียมพร้อมฟันปลอมถอดได้ทั้งปากสำหรับผู้ใหญ่ชิ้นละ 4,850 บาท และการจัดฟันในเด็กปากแหว่งเพดานโห่วครั้งละ 590 บาท